Vietos plėtros strategijų, įgyvendinamų bendruomenių inicijuotos vietos plėtros būdu, administravimo taisyklių

7 priedas

**VIETOS PLĖTROS STRATEGIJŲ, ĮGYVENDINAMŲ BENDRUOMENIŲ INICIJUOTOS VIETOS PĖLTROS BŪDU, ĮGYVENDINIMO PAŽANGOS TARPINIO VERTINIMO METODIKA**

**I SKYRIUS**

**BENDROSIOS NUOSTATOS**

1. Vietos plėtros strategijų, įgyvendinamų bendruomenių inicijuotos vietos plėtros būdu, įgyvendinimo pažangos tarpinio vertinimo metodika (toliau – Metodika) parengta vadovaujantis Europos Komisijos 2017 m. parengtomis LEADER / BIVP vertinimo gairėmis (toliau – EK gairės) ir nepriklausomų ekspertų UAB „ESTEP Vilnius“ parengtomis Vietos plėtros strategijų įgyvendinimo pažangos tarpinio vertinimo metodinėmis rekomendacijomis.
2. Vietos plėtros strategijų, įgyvendinamų bendruomenių inicijuotos vietos plėtros būdu (toliau – VPS), įgyvendinimo tarpinis vertinimas atliekamas vadovaujantis Vietos plėtros strategijų, įgyvendinamų bendruomenių inicijuotos vietos plėtros būdu, administravimo taisyklių, patvirtintų Lietuvos Respublikos žemės ūkio ministro 2016 m. sausio 8 d. įsakymu Nr. 3D-8 „Dėl vietos plėtros strategijų, įgyvendinamų bendruomenių inicijuotos vietos plėtros būdu, administravimo taisyklių patvirtinimo“ (toliau – VPS administravimo taisyklės) trečiajame skirsnyje „Trapinis VPS įgyvendinimo vertinimas“ (VPS administravimo taisyklių 62–78 punktuose) nustatyta tvarka.
3. Metodika taikoma visoms kaimo vietovių VPS ir dvisektorėms VPS.
4. Metodikos paskirtis – įvertinti kaimo vietovių VPS ir dvisektorių VPS įgyvendinimo pažangą trimis aspektais: fizinio rezultatyvumo, finansinio rezultatyvumo ir proceso.
5. Pagal Metodiką 2020 m. centralizuotai VPS lygiu atliekamas VPS įgyvendinimo tarpinis vertinimas apims vieną iš keturių EK gairėse išskirtų LEADER ar Bendruomenių inicijuotos vietos plėtros ( toliau – BIVP) vertinimo elementų – VPS įgyvendinimo analizę (privalomas elementas). Kiti trys elementai (VPS teritorijos gyventojų aktyvinimas, LEADER principų laikymasis, VPS pridėtinė vertė) bus įtraukti į Lietuvos kaimo plėtros 2014–2020 metų programos lygiu atliekamą vertinimą, kuris numatytas 2020–2021 m.). Pagal EK gaires šie elementai yra rekomenduojami, bet neprivalomi.

**II SKYRIUS**

**SANTRUMPOS IR SĄVOKOS**

1. Metodikoje vartojamos santrumpos:
	1. **Atrinkti ir patvirtinti vietos projektai** – pagal VPS įgyvendinami vietos projektai ir vietos projektai, dėl kurių finansavimo priimta rekomendacija Agentūros projektų atrankos komitete.
	2. **Kvietimas –** VPS vykdytojos organizuojamas kvietimas teikti vietos projektų paraiškas pagal VPS priemonę ir veiklos sritį (jei jos numatytos VPS).
	3. **Tarpinis vertinimas –** VPS įgyvendinimo pažangos tarpinis vertinimas.
	4. **VPS vykdytoja –** vietos veiklos grupė, įgyvendinanti kaimo vietovių ar dvisektorę VPS.
2. Kitos Metodikoje vartojamos santrumpos ir sąvokos, nustatytos VPS administravimo taisyklėse.

**III SKYRIUS**

**VPS TARPINIO VERTINIMO TURINYS**

1. Tarpinio vertinimo tikslas – įvertinti VPS įgyvendinimo pažangą bei VPS numatytų rodiklių (fizinių, finansinių bei proceso) pasiekimus.
2. Tarpinio vertinimo uždaviniai:
	1. pagal Metodikoje nustatytus pagrindinius ir papildomus rodiklius įvertinti VPS įgyvendinimo pažangą;
	2. pagal VPS įgyvendinimo pažangos rezultatus priimti sprendimus dėl tolesnio VPS tinkamumo ir rezervuotų lėšų VPS paskirstymo.
3. Tarpinis vertinimas organizuojamas VPS administravimo taisyklių 62–78 punktuose nustatyta tvarka.
4. Pagrindiniai Tarpiniame vertinime naudojami VPS rezultatai:
	1. atrinktų ir patvirtintų vietos projektų skaičius, vnt.;
	2. paramos suma, skirta atrinktiems ir patvirtintiems vietos projektams įgyvendinti, Eur.
5. Pagal Tarpinio vertinimo rezultatus (atsižvelgiant į konkrečios VPS įgyvendinimo pažangą ir rezultatus) yra galimi šie VPS tęstinio ar papildomo finansavimo būdai:
	1. tęstinis finansavimas – VPS įgyvendinimo paramos sutartyje rezervuota 20 proc. paramos lėšų suma, skirta įgyvendinti VPS visa apimtimi (aktualu visoms VPS);
	2. papildomas finansavimas – papildoma lėšų suma VPS įgyvendinti, skiriama iš VPS rezervo, susidariusio po VPS pridėtinės vertės ir kokybės vertinimo (aktualu VPS, kurioms VPS pridėtinės vertės ir kokybės vertinimo metu buvo sumažinta paramos suma VPS įgyvendinti dėl žemesnio nei 100 balų (kaimo vietovių VPS atveju) ir 200 balų (dvisektorių VPS atveju) VPS pridėtinės vertės ir kokybės įvertinimo);
	3. papildomas finansavimas – papildomų lėšų suma, skiriama iš susidariusio naujo rezervo (jeigu toks susidarys Tarpinio vertinimo metu) (aktualu VPS pasiekusioms Metodikos 22 punkte nustatytą pažangos lygį, jei jų tarpinio VPS įgyvendinimo rezultatai bus ne mažesni kaip 33 proc.).
6. Tarpinis vertinimas atliekama keliais lygiais:
	1. VPS lygiu;
	2. VPS priemonių ir veiklos sričių (kai jos yra numatytos VPS) lygiu;
	3. EŽŪFKP prioritetų ir tikslinių sričių lygiu;
	4. EJRŽF konkrečių tikslų ir uždavinių lygiu (taikoma tik dvisektorėms VPS).
7. Pagrindiniai VPS įgyvendinimo pažangos rodikliai:
	1. VPS įgyvendinimo finansinis rezultatyvumas, kuris vertinamas pagal atrinktiems ir patvirtintiems vietos projektams įgyvendinti skiriamą paramos sumą;
	2. VPS įgyvendinimo fizinis rezultatyvumas, kuris vertinamas pagal atrinktų ir patvirtintų vietos projektų skaičių.
8. Papildomi VPS įgyvendinimo pažangos rodikliai:
	1. naujų darbo vietų kūrimo rezultatyvumas, kuris vertinamas pagal atrinktuose ir patvirtintuose vietos projektuose sukurtas ir planuojamas sukurti darbo vietas (skaičiuojant viso etato ekvivalentu, netaikant matematinio apvalinimo taisyklės);
	2. VPS įgyvendinimo pažanga, kuri vertinama pagal priemonių ir veiklos sričių (jei jos yra numatytos VPS), pagal kurias buvo paskelbta keitimų teikti vietos projektų paraiškas skaičių ir pagal priemonėse ir veiklos srityse (jei jos yra numatytos VPS) patvirtintas vietos projektų paraiškas;
	3. VPS administravimo lėšų naudojimo proporcingumas, lyginant su VPS lėšų, skirtų vietos projektams įgyvendinti, suma.
9. Tarpinio vertinimo metu taip pat gali būti analizuojami kiti VPS įgyvendinimo pažangos rodikliai:
	1. proceso rodikliai – kvietimų skaičius; pradėtų ir nepradėtų įgyvendinti priemonių ir veiklos sričių (jei jos yra numatytos VPS) skaičius; gautų vietos projektų paraiškų skaičius ir jų vertinimo rezultatai; priemonių ir veiklos sričių (jei jos yra numatytos VPS), pagal kurias yra patvirtintų vietos projektų paraiškų ir baigtų įgyvendinti vietos projektų, skaičius;
	2. finansiniai rodikliai – finansinis rezultatyvumas pagal kvietimų sumą, vietos projektų paraiškose prašomos paramos sumą, vietos projektams įgyvendinti patvirtintą paramos sumą, pasirašytų vietos projektų vykdymo sutarčių sumą, lyginant su VPS numatyta paramos suma vietos projektams įgyvendinti;
	3. fiziniai rodikliai – VPS numatyti produkto ir rezultato rodikliai (VPS suplanuoti fizinio rezultatyvumo rodikliai; patvirtintose vietos projektų paraiškose planuojami pasiekti fizinio rezultatyvumo rodikliai; įgyvendintuose vietos projektuose pasiekti fizinio rezultatyvumo rodikliai; fizinio rezultatyvumo rodiklių skirtumas, lyginant VPS suplanuotus ir patvirtintuose vietos projektuose pasiektus bei planuojamus pasiekti rodiklius bei įgyvendintuose vietos projektuose pasiektus fizinio rezultatyvumo rodiklius.
10. Tarpinio vertinimo metu tarpinio vertinimo rodikliai (pagrindiniai, papildomi ir kiti) vertinami pagal VPS vykdytojos pateiktos Metinės VPS įgyvendinimo ataskaitos (VPS administravimo taisyklių 2 ir 3 priedų priede) pateiktus duomenis ir informaciją bei pagal duomenis ir informaciją, pateiktą Agentūrai papildomai Tarpinio vertinimo metu (Tarpiniam vertinimui atlikti būtinus papildomus klausimynus ar kitas formas (pagal poreikį) parengia Agentūra).

**IV SKYRIUS**

**TARPINIAI VPS ĮGYVENINIMO PAŽANGOS TIKSLAI IR JŲ PASIEKIMO LYGIAI**

1. Tarpinio vertinimo metu aktyvus VPS įgyvendinimo laikotarpis (toliau formulėse – ***VPSį***) yra 2018–2023 metai (toliau – Aktyvus VPS įgyvendinimo laikotarpis) todėl:
	1. per vienerius metus (toliau formulėse – ***1m***) turi būti pasiekta ne mažiau kaip 16,6666 proc. (apvalinama pagal matematinio apvalinimo taisykles iki 16,7 proc.) pradinio VPS tikslo (be keitimų, padarytų VPS įgyvendinimo metu), numatyto VPS 11 dalyje „VPS finansinis planas ir VPS 12 dalyje „VPS įgyvendinimo rodikliai“;
	2. Tarpiniam vertinimui (iki 2019 m. gruodžio 31 d.) turi būti pasiekta ne mažiau kaip 33 proc. pradinio šešerių metų (toliau formulėse – ***6m***) tikslo, numatyto VPS 11 dalyje „VPS finansinis planas ir VPS 12 dalyje „VPS įgyvendinimo rodikliai“, tikslo;
	3. skaičiuojama pagal šias formules:

***1m*** *= 16,7 proc.*

***VPSį*** *=* ***6m***

*2\*16,7* ***= 33,4*** *(apvalinama pagal matematinio apvalinimo taisykles iki sveikojo skaičiaus).*

**V SKYRIUS**

**REZERVAI IR JŲ SKYRIMO EILIŠKUMAS**

1. Metodikoje yra aptariami trys rezervai: VPS veiklos rezervas, VPS vertinimo rezervas ir papildomas rezervas.
2. VPS veiklos rezervas – 20 proc. kiekvienai VPS vykdytojai skirtos paramos sumos VPS įgyvendinti, rezervuotas kiekvienos VPS vykdytojos paramos sutartyje. Po tarpinio vertinimo pagal pasiektus rezultatus bus sudarytos galimybės VPS vykdytojai naudoti 20 proc. rezervuotų lėšų arba, nepasiekus reikiamų rezultatų, 20 proc. rezervuotų lėšų bus perskirstyta į papildomą rezervą.
3. VPS vertinimo rezervas – rezervas, susidaręs dėl žemesnio nei 100 balų VPS pridėtinės vertės ir kokybės įvertinimo. Po tarpinio vertinimo, pagal pasiektus rezultatus bus sudarytos galimybės gauti papildomą finansavimą, t. y. lėšas, kurios buvo sumažintos VPS atrankos vertinimo metu.
4. Papildomas rezervas, kuris gali susidaryti po tarpinio vertinimo pagal pasiektus rezultatus, įvertinus pažangą dėl VPS veiklos rezervo skyrimo ir VPS vertinimo rezervo skyrimo, t. y., jei visoms ar daliai VPS nebus paskirstyti pirmieji du rezervai. Šis rezervas galės būti skiriamas tik toms VPS, kurios pasiekė ne mažesnę kaip 33 proc. pažangą ir su papildomomis sąlygomis, nurodytomis Metodikos VIII skyriuje „Papildomas rezervas“.
5. Įvertinus VPS tarpinius rezultatus, rezervai skiriami eilės tvarka, pradedant nuo VPS veiklos rezervo; nustačius VPS veiklos rezervo skyrimo ar neskyrimo atvejus, sprendžiama dėl VPS vertinimo rezervo (rezultatų vertinimas dėl abiejų rezervų skyrimo ar neskyrimo gali būti atliekamas tuo pačiu metu). Sprendimas dėl papildomo rezervo skyrimo priimamas tik tuomet, kai yra užbaigtas rezultatų dėl VPS veiklos rezervo ir VPS vertinimo rezervo vertinimas ir yra nustatoma galutinė papildomo rezervo suma pagal Metodikos 34 punktą.

**VI SKYRIUS**

**VPS VEIKLOS REZERVAS**

1. VPS veiklos rezervas skiriamas:
	1. be sąlygų, jeigu VPS vykdytoja pasiekė 100 proc. tarpinio tikslo pagal du pagrindinius rodiklius (finansinį rezultatyvumą ir fizinį rezultatyvumą) ir visus papildomus rodiklius;
	2. su sąlygomis, jeigu VPS vykdytoja pasiekė bent 65 proc., bet nepasiekė 100 proc. tarpinio tikslo pagal du pagrindinius rodiklius ir (arba) nepasiekė papildomų rodiklių:
		1. jei abiejų pagrindinių rodiklių pasiekimo lygis yra 100 proc. tarpinio tikslo, bet nepasiektas bent vienas papildomas rodiklis, VPS vykdytoja turi numatyti priemones ir veiksmus, kurių bus imtasi siekiant užtikrinti VPS numatytų tikslų ir analizuojamų rodiklių (pagrindinių ir papildomų) pasiekimą;
		2. jei bent vieno arba abiejų pagrindinių rodiklių pasiekimo lygis yra mažesnis nei 100 proc. tarpinio tikslo, bet didesnis už 85 proc. arba lygus 85 proc. ir nepasiektas bent vienas papildomas rodiklis, VPS vykdytoja turi numatyti priemones ir veiksmus, kurių bus imtasi siekiant užtikrinti VPS numatytų tikslų ir analizuojamų rodiklių (pagrindinių ir papildomų) pasiekimą;
		3. jei bent vieno arba abiejų pagrindinių rodiklių pasiekimo lygis yra mažesnis už 85 proc., bet didesnis už 65 proc. arba lygus 65 proc. ir nepasiektas bent vienas papildomas rodiklis, priemones ir veiksmus VPS nustatytiems tikslams ir analizuojamiems rodikliams (pagrindiniams ir papildomiems) pasiekti siūlo VPS vykdytoja ir tarpinį vertinimą atliekantys vertintojai (vyksta derybos ir konsultacijos).
2. Jei bent vieno arba abiejų pagrindinių rodiklių pasiekimo lygis yra mažesnis nei 65 proc., VPS veiklos rezervas neskiriamas, o priemones ir veiksmus VPS nustatytiems tikslams ir analizuojamiems rodikliams (pagrindimas ir papildomiems) pasiekti siūlo VPS vykdytoja ir tarpinį vertinimą atliekantys vertintojai (vyksta derybos ir konsultacijos).
3. Pagrindinių rodiklių (finansinio rezultatyvumo ir fizinio rezultatyvumo rodikliams) VPS vertinimo rezervui reikšmės:
	1. 100 proc. tarpinio 33 proc. tikslo yra 33 proc. nuo VPS suplanuotos reikšmės;
	2. 85 proc. tarpinio 33 proc. tikslo yra 28 proc. nuo VPS suplanuotos reikšmės;
	3. 65 proc. tarpinio 33 proc. tikslo yra 21 proc. nuo VPS suplanuotos reikšmės.
4. Sprendimui dėl VPS veiklos rezervo priimti dvisektorių VPS įgyvendinimo pažanga vertinama VPS lygiu. Jei dvisektorės VPS vykdytoja pasiekė pakankamą pažangą VPS veiklos rezervui gauti pagal taikomus pagrindinius rodiklius, nustatytus Metodikos 14 punkte, VPS lygiu, jai gali būti skiriamas abiejų EŽŪFKP ir EJRŽF fondų 20 proc. rezervas, tačiau įvertinus papildomų rodiklių pasiekimų reikšmes, nurodytas Metodikos 28 punkte, pagal EŽŪFKP ir EJRŽF.
5. Papildomų rodiklių VPS vertinimo rezervui reikšmės:
	1. VPS įgyvendinimo pažangos (proceso) rodiklis pagal kvietimų skelbimą VPS priemonių ir veiklos sričių (jei jos numatytos VPS) lygiu. VPS įgyvendinimo pažanga laikoma nepakankama, jei VPS priemonių ir veiklos sričių (jei jos yra numatytos VPS), pagal kurias nebuvo kvietimų, yra:
		1. daugiau nei 1–2, kai priemonių ir veiklos sričių yra 2–4 (taikoma tik dvisektorių VPS EJRŽF daliai);
		2. daugiau nei 2, kai priemonių ir veiklos sričių yra 8 ir mažiau;
		3. daugiau nei 3, kai priemonių ir veiklos sričių yra 9 ir daugiau.
	2. VPS įgyvendinimo pažangos (proceso) rodiklis pagal vietos projektų paraiškų patvirtinimą VPS priemonių ir veiklos sričių (jei jos numatytos VPS) lygiu. VPS įgyvendinimo pažanga laikoma nepakankama, jei VPS priemonių ir veiklos sričių (jei jos numatytos VPS), pagal kurias nėra patvirtintų vietos projektų paraiškų, yra:
		1. daugiau nei 1–2, kai priemonių ir veiklos sričių yra 2–4 (taikoma tik dvisektorių VPS EJRŽF daliai);
		2. daugiau nei 2, kai priemonių ir veiklos sričių yra 5–6;
		3. daugiau nei 3, kai priemonių ir veiklos sričių yra 7–8;
		4. daugiau nei 4, kai priemonių ir veiklos sričių yra 9 ir daugiau.
	3. VPS administravimo išlaidų proporcingumas (proceso rodiklis).VPS administravimo išlaidos (proc. nuo VPS administravimui numatytos sumos) laikomos neproporcingai didelėmis, jei jos yra daugiau kaip 20 proc. punktų didesnės už išlaidas vietos projektams įgyvendinti. Išlaidos vietos projektams įgyvendinti vertinamos pagal vietos projektuose, dėl kurių priimtas sprendimas Agentūros PAK, prašomą paramos sumą (proc. nuo VPS vietos projektams numatytos sumos).

**VII SKYRIUS**

**VPS VERTINIMO REZERVAS
(SUSIDARĘS DĖL ŽEMESNIO NEI 100 BALŲ VPS PRIDĖTINĖS VERTĖS IR KOKYBĖS ĮVERTINIMO)**

1. VPS vertinimo rezervas gali būti skiriamas tik toms VPS:
	1. kurioms VPS pridėtinės vertės ir kokybės vertinimo metu buvo sumažinta paramos suma, kaip nustatyta Metodikos 12.2 papunktyje;
	2. kuriomis pasiekta 85 proc. ir daugiau tarpinio tikslo, t. y. bent 28 proc. VPS pradinio tikslo pagal pagrindinius rodiklius (finansinį rezultatyvumą ir fizinį rezultatyvumą) VPS veiklos rezervui gauti;
	3. kuriomis pasiekta bent 65 proc. tarpinio tikslo, t. y. bent 21 proc. VPS planuotų sukurti darbo vietų rodiklio (vertinama pagal atrinktuose ir patvirtintuose vietos projektuose sukurtas ir (arba) planuojamas sukurti darbo vietas, skaičiuojant viso etato ekvivalentu, netaikant matematinio apvalinimo taisyklės).
2. Sprendimui dėl VPS vertinimo rezervo priimti dvisektorių VPS atveju įgyvendinimo pažanga vertinama (Metodikos 28.2 ir 28.3 papunkčiuose nustatytų rodiklių reikšmės skaičiuojamos) EŽŪFKP ir EJRŽF lygiu.
3. Papildomos lėšos, skirtos VPS įgyvendinti iš VPS vertinimo rezervo, negali būti naudojamos VPS priemonėms ir veiklos sritims, pagal kurias nebuvo organizuota kvietimų arba pagal kurias organizuoti kvietimai, tačiau negauta vietos projektų paraiškų arba vietos projektų paraiškos buvo gautos, tačiau nė vienam vietos projektui įgyvendinti neskirta parama.

**VIII SKYRIUS**

**PAPILDOMAS REZERVAS**

1. Papildomo rezervo lėšos, atsižvelgiant į jų sumą ir KPP lygmeniu nustatytų rodiklių pasiekimo lygį (įvertinus visų VPS pažangą ir planuojamus pasiekti rodiklius), gali būti skiriamos:
	1. kaip papildomos lėšos toms VPS, kurios atitinka Metodikos 33 punkte nustatytas sąlygas, jų VPS numatytoms priemonėms ir veiklos sritims (jei jos numatytos VPS) finansuoti papildomai;
	2. kaip papildomos lėšos toms VPS, kurios atitinka Metodikos 33 punkte nustatytas sąlygas, naujoms, bandomosioms, susijusioms su trumpomis teikimo grandinėmis, inovacijomis, sumaniu kaimu, atsinaujinančiais energijos šaltiniais, bioekonomika, priemonėms išbandyti;
	3. naujo finansinio laikotarpio (2021–2027 m.) VPS rengti.
2. Papildomo rezervas gali būti skiriamas tik toms VPS, kuriomis:
	1. 100 proc. pasiektas tarpinis tikslas pagal finansinio ir fizinio rezultatyvumo rodiklius ir kurioms be sąlygų skiriamas VPS veiklos rezervas bei VPS vertinimo rezervas (kai taikoma);
	2. 85 proc. pasiektas tarpinis tikslas pagal naujų darbo vietų kūrimo rezultatyvumo rodiklį (bent 28 proc. VPS planuotų sukurti darbo vietų) (vertinama pagal atrinktuose ir patvirtintuose vietos projektuose sukurtas ir (arba) planuojamas sukurti darbo vietas, skaičiuojant viso etato ekvivalentu, netaikant matematinio apvalinimo taisyklės);
	3. pasiekti VPS įgyvendinimo pažangos rodikliai:
		1. ne daugiau kaip pagal 2–3 (dvisektorėms – ne daugiau kaip 1–2 pagal EJRŽF) VPS priemones ir veiklos sritis (jei VPS jos numatytos) nebuvo organizuota kvietimų;
		2. ne daugiau kaip pagal 2–4 (dvisektorėms – ne daugiau kaip 1–2 pagal EJRŽF) priemones ir veiklos sritis (jei VPS jos numatytos) nebuvo patvirtinta vietos projektų paraiškų;
	4. papildomo rezervo lėšos gali būti naudojamos tik toms VPS priemonėms, pagal kurias jau buvo organizuoti kvietimai ir pagal kurias yra gautos vietos projektų paraiškos;
	5. skiriant papildomo rezervo lėšas, kurios perskirstomos iš VPS nepasiekusių pakankamos pažangos VPS veiklos ir VPS vertinimo rezervams gauti, VPS vykdytoja įsipareigoja šias lėšas panaudoti priemonėms, kuriomis bus pasiekti rodikliai, planuoti, bet nepasiekti VPS, kurioms neskiriamos rezervų lėšos, kad būtų pasiektos rodiklių reikšmės, nustatytos KPP lygiu.
3. Sprendimą dėl papildomo rezervo lėšų panaudojimo priima LEADER metodo įgyvendinimo koordinavimo grupė, kai yra nustatyta galutinė papildomo rezervo suma (sprendimas gali būti priimamas iki galutinių Ministerijos sprendimų dėl kiekvienos VPS priėmimo, jeigu nustačius galutinę papildomo rezervo sumą nekyla ginčų tarp VPS vykdytojų ir Agentūros dėl Tarpinio vertinimo rezultatų).

**IX SKYRIUS**

**LĖŠŲ PERSKIRSTYMAS IR VPS RODIKLIŲ NUSTATYMAS, KEITIMAS**

1. Lėšos, skirtos konkrečiai VPS įgyvendinti, perskirstomos po Tarpinio vertinimo, priimat sprendimus dėl rezervų (VPS veiklos, VPS vertinimo ir papildomo) skyrimo. Atitinkamai, pagal skirtą ar neskirtą vieną ar kelis rezervus, peržiūrimi VPS rodikliai.
2. VPS rodikliai tikslinami šiais atvejais:
	1. kai VPS įgyvendinti neskiriamas VPS veiklos rezervas. Rodikliai gali būti sumažinami, jeigu neskirtas VPS veiklos rezervas turi lemiamos įtakos VPS rodikliams pasiekti;
	2. kai VPS įgyvendinti skiriamas VPS vertinimo rezervas. Suplanuojami papildomi VPS rodikliai, arba padidinamos VPS numatytų pasiekti rodiklių reikšmės;
	3. kai skiriamas papildomas rezervas. Suplanuojami papildomi VPS rodikliai, arba padidinamos VPS numatytų pasiekti rodiklių reikšmės;
	4. kai po tarpinio vertinimo keičiamos, tikslinamos VPS priemonės ir veiklos sritis (jei jos numatytos VPS).
3. Visi su Tarpinio vertinimo rezultatais susiję VPS pakeitimai atliekami VPS administravimo taisyklių XIV skyriuje „VPS ir VPS paramos sutarties keitimas“ nustatyta tvarka, tačiau turi būti atlikti ne vėliau kaip iki 2020 m. gruodžio 31 d.

**X SKYRIUS**

**BAIGIAMOSIOS NUOSTATOS**

1. Pasikeitus Metodikos nuostatoms, visoms VPS vykdytojoms taikomos naujos nuostatos.

\_\_\_\_\_\_\_\_\_\_\_\_\_\_\_\_\_\_\_